Robin Van Persie a devenit antrenor principal! Fostul mare atacant a fost numit drept tehnician la formația olandeză SC Heerenveen. Aceasta este prima sa experienţă ca antrenor principal.
Fostul atacant de la Arsenal şi Manchester United a semnat vineri un contract pe doi ani pentru a prelua conducerea echipei SC Heerenveen, aflată în prezent pe locul 10 în campionatul olandez.
Robin Van Persie a devenit antrenor principal
Van Persie va avea prima sa experienţă ca principal la Heerenveen la începutul sezonului viitor. Anterior, el a antrenat mai întâi atacanţii, după care echipele de tineret la Feyenoord Rotterdam, clubul la care s-a format.
„SC Heerenveen este un club frumos, cu o tradiţie bogată şi suporteri loiali”, a declarat el într-un comunicat. „Va fi o provocare fantastică să contribui la ambiţiile sportive şi la dezvoltarea clubului în calitate de antrenor principal”, a mai spus Van Persie, citat de news.ro.
Robin Van Persie și-a încheiat cariera de fotbalist în anul 2019, la Feyenoord. În cariera sa a mai fost legitimat la Arsenal, Manchester United și Fenerbahce.
Cea mai bună perioadă, ca jucător, a avut-o în tricoul „tunarilor”. A adunat 278 de meciuri în tricoul echipei din Londra, în care a marcat 132 de goluri și a oferit 56 de pase decisive.
Adrian Mazilu a retrogradat cu Vitesse!
Adrian Mazilu a retrogradat cu Vitesse! Tânărul a atins o bornă negativă, după ce în sezonul trecut câștiga titlul alături de Farul Constanța.
După un sezon de vis în tricoul actualei campioane a României, Gică Hagi l-a vândut pe Mazilu cu 3 milioane de euro, la Brighton, în Premier League. Oficialii „pescărușilor” au decis să îl împrumute totuși la Vitesse, în Olanda.
Vitesse a dus o luptă crâncenă pentru salvarea de la retrogradare, însă o decizie a dus clubul direct în Liga a 2-a.
Formația lui Adrian Mazilu a primit o penalizare de 18 puncte, din cauza incălcării cerințelor de licență.
După această penalizare, Vitesse are -1 punct, după 30 de meciuri jucate și nu mai are nicio șansă de salvare.
Clubul a decis să nu conteste decizia Federației din Olanda și va juca astfel în eșalonul secund, din sezonul viitor.
,,Este o zi neagră pentru noi, dar asta este realitatea dură. O astfel de sancţiune a fost inevitabilă, dar suntem extrem de mulţumiţi de oportunitatea oferită de a ne putea păstra licenţa actuală şi să revenim la cel mai înalt nivel în celălalt sezon. Dacă atacam decizia cu apel nu am fi câştigat nimic”, a spus Edwin Reijntjes, unul dintre oficialii formației.
Clubul a decis să nu conteste decizia Federației din Olanda.
Echipa la care este împrumutat Adrian Mazilu a fost o prezență constantă în cupele europene, în ultimii ani, și a jucat, consecutiv, timp de 35 de ani în Eredivise.
Pentru Vitesse, Adrian Mazilu a adunat 21 de minute în Ligă și o repriză în Cupa Olandei, fără să reușească vreun gol sau o pasă decisivă.